U Keniji proglašena trodnevna žalost
Predsednik Uhuru Kenijata izjavio da su u napadu islamskih ekstremista poginuli 61 civil i 6 pripadnika kenijskih snaga bezbednosti
Predsednik Kenije Uhuru Kenijata proglasio je trodnevnu žalost za žrtvama napada islamskih ekstremista u jednom šoping centru u Najrobiju. U današnjem govoru koji je prenosila televizija Kenijata je rekao da su u napadu na šoping centar Vestgejt poginuli 61 civil i 6 vojnika. On je dodao da su ubijena i petorica napadača dok je policija uhapsila 11 sumnjivih osoba. Kenijata je rekao da su gubici njegove zemlje “ogromni” ali da je pravda nadjačala. “Naša glava je okrvavljena ali nismo savili vrat”, rekao je Kenijata. “Zločinci su videli da smo hrabri kao što ćemo uvek biti. Mi ne možemo biti pobeđeni”, rekao je kenijski predsednik. Kenijata je takođe rekao da su tri sprata šoping centra popustila i da je nekoliko tela, uključujući moguće napadače, zatrpano ruševinama. On nije mogao da potvrdi glasine da se među napadačima nalazi jedna osoba iz Britanije i nekoliko Amerikanaca.